Dolichoderinae

se systematisk inndeling

Dolichoderinae er en gruppe (underfamilie) av maur. Det er beskrevet rundt 625 arter fordelt på 24 slekter. Det er funnet 31 arter i Europa, men bare én i Norge.

 Utseende 
Vanligvis nokså små og slanke maur, ligner mye på de velkjente maurene i underfamilien Formicinae. Fra disse skiller de seg blant annet på at de har en spalteformet pore som de sprøyter syre fra på bakkroppsspissen, ikke en rund som hos Formicinae. Dessuten er hudskjelettet vanligvis nokså tynt og delvis gjennomsiktig, mens det nesten alltid er sterkt utviklet hos Formicinae. Kroppen er slank og lite hårete, fargen varierer fra lysgul til svart. Hodet er vanligvis lengre enn bredt, kjevene ikke påfallende store eller uvanlig utformede, antennene er tynne og festet et stykke fra hodets framkant. Fasettøynene er nokså små og ovale. Thorax er slank. Pedicelen er en-leddet, skjell-lignende, innsnørt bakerst mot gaster, slik at dette skjellet har en markert bak-overflate. Beina er lange og slanke.

 Levevis 
I likhet med Formicinae mangler disse maurene giftbrodd, men forsvarer seg effektivt ved å bite og sprute maursyre. Dolichoderinae danner ofte store kolonier med mange dronninger, men fordi maurene jamtover er så små, kan koloniene likevel få plass i relativt små hulrom.
Mange Dolichoderinae har en påfallende, gjerne osteaktig, lukt.

 Arter som følger mennesket 
Flere arter i denne underfamilien trives utmerket i og ved hus, og er blitt spredt rundt omkring i verden med mennesker. Mest kjent er argentinamauren (Linepithema humile) som i dag finnes i varmere områder over det meste av verden. Arbeiderne er bare ca. 3 mm lange og kommer lett gjennom 1 mm store åpninger, så de kommer inn nesten over alt. Enkeltkoloniene av denne mauren er gjerne ganske små og trenger lite plass, men et spesielt trekk er at utenfor sitt naturlige utbredelsesområde rundt Paraná i nordlige Argentina, Paraguay og sørlige Brasil er disse maurene veldig genetisk like, og det utvikler seg ikke noe fiendskap mellom ulike kolonier, slik det gjerne ellers blir mellom maur. Dette øker deres evne til å kolinisere nye områder. Argentinamaurene fortrenger ofte alle lokale maurarter der de kommer inn, og lager med dette store forstyrrelser i lokale økosystemer. Dessuten kan det være et problem at maurene verner om skadedyr som bladlus og skjoldlus, og slik bidrar til å øke bestandene av disse. I tillegg oppleves disse små maurene, som kan komme inn nesten over alt, gjerne som ganske plagsomme i hus. Argentinamaur er registrert én gang i Oslo i 2012.

 Symbiose med planter 
Arter i slekten Azteca, som lever i tropisk Amerika, har utviklet et spesielt forhold til noen akasier (Acacia spp.). Disse små, men aggressive, maurene bor inne i spesielle, hule torner på akasiegreinene. De angriper alle dyr som forsøker å beite på akasien, og danner dermed et ganske effektivt vern. Som belønning får de, i tillegg til husrom, også næringsrike "nøtter" (Beltiske legemer) som dannes ytterst på enkelte blader på akasien.

 Systematisk inndeling 
Dolichoderinae er søstergruppen til underfamilien Formicinae.

 ordenen vepser (veps, maur og bier) (Hymenoptera) 
 underordenen stilkvepser, (Apocrita)
 gruppe broddvepser, (Aculeata)
 familien maur (Formicidae) 
 underfamilie Dolichoderinae
 Anillidris bruchi Santschi, 1936 – Sør-Amerika
 slekten Anonychomyrma Donistorpe, 1947 – 27 beskrevne arter, Australia
 slekten Axinidris Weber, 1941 – 12 beskrevne arter, Afrika
 slekten Azteca Forel, 1878 – 62 beskrevne arter, Sør- og Mellom-Amerika
 slekten Bothriomyrmex Emery, 1869 – 30 beskrevne arter, 17 i Sør- og Mellom-Europa 
 Doleromyrma darwiniana Forel, 1907 – Australia
 slekten Dolichoderus Lund, 1831 – 160 beskrevne arter, alle verdensdeler bortsett fra Afrika, én i Europa
 Fireflekket tremaur Dolichoderus quadripunctatus (Linnaeus, 1767) – enste art i Norge, men er truet her
 slekten Dorymyrmex Mayr, 1866 – 50 beskrevne arter, Nye verden
 Ecphorella wellmani Forel, 1909 – Afrika
 slekten Forelius Emery, 1888 – 19 beskrevne arter, Nye verden
 slekten Froggattella – 2 beskrevne arter
 slekten Gracilidris
 slekten Iridomyrmex Mayr, 1862 – 59 beskrevne arter, Indonesia og Australia
 slekten Leptomyrmex Mayr, 1862 – 17 beskrevne arter, Indonesia og Australia
 slekten Linepithema Mayr, 1866 – 16 beskrevne arter, Sør-Amerika, to spredt til Europa
 Argentinamaur, Linepithema humile (Mayr, 1868)
 slekten Liometopum Mayr, 1861 – 18 beskrevne arter, holarktisk, Sør-Amerika og Sørøst-Asia
 Loweriella boltoni Shattuck, 1992 – Indonesia
 slekten Ochetellus Shattuck, 1992 – 7 beskrevne arter
 slekten Papyrius Shattuck, 1992 – 2 beskrevne arter, Australia
 slekten Philidris Shattuck, 1992 – 8 beskrevne arter, Sørøst-Asia og Indonesia
 slekten Tapinoma Förster, 1850 – 63 beskrevne arter, 10 i Europa, to i Fennoskandia:
 Tapinoma erraticum (Latreille, 1798) – finnes i Sverige
 Tapinoma melanocpehalum (Fabricius, 1793) – finnes i Finland
 slekten Technomyrmex Mayr, 1872 – 63 beskrevne arter, én i Europa
 slekten Turneria Forel, 1895 – 7 beskrevne arter, Indonesia og Australia

 Litteratur 
 Bolton, B. 1995. A New General catalogue of the Ants of the World. Harvard University Press. 504 sider. ISBN 0-674-61514-X.
 Hölldobler, B. og Wilson, E.O. 1994. Journey to the Ants. Belknap Press. ISBN 0-674-48525-4

 Eksterne lenker 

 Tree Of Life: Dolichoderinae Bilder
 Antweb: Dolichoderinae
 Afrikanske Dolichoderinae, med nøkkel til slektene
 Bilder av nordamerikansk art

Kategori:Maur
Kategori:Årevinger formelt beskrevet i 1878